

K Ä S K K I R I

Tallinn 25.06.2024 nr 1-2/24/264

Toetuse andmise tingimuste kehtestamine ning 2024– 2025 tegevuskava ja eelarve kinnitamine Ida-Virumaa jäätmekäitluse piirkondliku arendamiseks

Perioodi 2021–2027 Euroopa Liidu ühtekuuluvus- ja siseturvalisuspoliitika fondide rakendamise seaduse § 10 lõike 2 alusel:

1. Kehtestan toetuse andmise tingimused ühtekuuluvuspoliitika fondide rakenduskava 2021– 2027 poliitikaeesmärgi „Rohelisem Eesti“ erieesmärgi „Ring- ja ressursitõhusale majandusele ülemineku edendamine“ ringmajanduse alase teavituste ja koolituste läbiviimiseks ning lahenduste rakendamiseks

(lisa 1).

1. Kinnitan toetuse ringmajanduse alase teavituste ja koolituste läbiviimiseks Ida-Virumaa jäätmekäitluse piirkondlikuks arendamiseks 2024–2025 tegevuskava ja eelarve (lisa 2).

1. Määran sihtasutuse Keskkonnainvesteeringute Keskuse arengu- ja koostöökoja täitma toetatavate tegevuste elluviija ülesandeid.

Käskkirja saab vaidlustada 30 päeva jooksul arvates selle teatavakstegemisest, esitades vaide Kliimaministeeriumile haldusmenetluse seaduses sätestatud korras, arvestades 2021–2027 Euroopa Liidu ühtekuuluvus- ja siseturvalisuspoliitika fondide rakendamise seaduse § 31.

(allkirjastatud digitaalselt)

Kuldar Leis

minister

Saata: SA Keskkonnainvesteeringute Keskus, Riigi Tugiteenuste Keskus, Rahandusministeerium

KINNITATUD

25.06.2024 käskkirjaga nr 1-2/24/264

Lisa 1: Toetuse andmise tingimuste kehtestamine ning

2024-2025 tegevuskava ja eelarve kinnitamine IdaVirumaa jäätmekäitluse piirkondlikuks arendamiseks

# 1. Reguleerimisala

1.1.

Toetust antakse „Ühtekuuluvuspoliitika fondide rakenduskava 2021–2027 (edaspidi *rakenduskava*)poliitikaeesmärgi nr 2 „Rohelisem Eesti“ erieesmärgi nr 6 „Ring- ja ressursitõhusale majandusele ülemineku edendamine“ raames ringmajanduse alas**e** teavituste ja koolituste läbiviimiseks ning lahenduste rakendamiseks.

1.2. Toetust eraldatakse Eesti riigi 2023.-2026. aasta eelarvestrateegia programmi „Keskkonnakaitse ja -kasutus“ meetme „Ringmajanduse korraldamine“ tegevuse „Ressursitõhususe ja ökoinnovatsiooni edendamine“ tulemuste saavutamiseks.

1.3. Toetus kajastatakse perioodi 2021–2027 Euroopa Liidu ühtekuuluvus- ja siseturvalisuspoliitika fondide meetme nimekirjas meetmes „Ringmajanduse korraldamine”, number 21.2.4.1, sekkumine „Ringmajanduspõhiste tootmis- ja tarbimismudelite kasutuselevõtu, sh tööstussümbioosi ja toorme hankimisega seotud kahjude vähendamise toetamine ning vastavate erialaekspertide koolitus”. Sekkumise number on 21.2.4.11.

1.4. Toetatavate tegevuste valikul lähtutakse ühtekuuluvuspoliitika rakenduskava seirekomisjonis kinnitatud läbivatest valikukriteeriumidest ja -metoodikast. Toetatavate tegevuste valimiseks kasutatavad valikukriteeriumid ja metoodikad vastavad Vabariigi Valitsuse 12. mai 2022. a määruse nr 55 „Perioodi 2021–2027 Euroopa Liidu ühtekuuluvus- ja siseturvalisuspoliitika fondide rakenduskavade vahendite andmise ja kasutamise üldised tingimused“ (edaspidi ühendmäärus) §-le 7.

# 2. Toetuse andmise eesmärk

2.1. Toetuse andmise eesmärk on tõsta ringmajanduse alaseid teadmisi (Ida-Virumaa jäätmekäitluse piirkondliku arenguvajaduse ja potentsiaali väljaselgitamine ning arendamiseks vajalike analüüside teostamine).

2.2. Toetatavad tegevused arvestavad Euroopa Parlamendi ja nõukogu määruse (EL) nr 2021/1060, millega kehtestatakse ühissätted Euroopa Regionaalarengu Fondi, Euroopa Sotsiaalfond+, Ühtekuuluvusfondi, Õiglase Ülemineku Fondi ja Euroopa Merendus-, Kalandus- ja Vesiviljelusfondi kohta ning nende ja Varjupaiga-, Rände- ja

Integratsioonifondi, Sisejulgeolekufondi ning piirihalduse ja viisapoliitika rahastu suhtes kohaldatavad finantsreeglid (ELT L 231, 30.06.2021, lk 159–706) artiklis 9 nimetatud horisontaalseid põhimõtteid ja panustavad Riigikogu 12. mai 2021. a otsusega heaks kiidetud riigi pikaajalise arengustrateegia „Eesti 2035“ (edaspidi Eesti 2035) aluspõhimõtete hoidmisesse ning sihi „Eesti majandus on tugev, uuendusmeelne ja vastutustundlik” saavutamisse.

2.3. Eesti 2035 aluspõhimõtete hoidmist ja sihtide saavutamisele kaasa aitamist tasakaalustatud regionaalse arengu ning keskkonna- ja kliimaeesmärke toetaval moel hinnatakse toetuse andmisel järgmiste näitajate kaudu: “Väljaspool Harjumaad loodud SKP elaniku kohta ELi võrdluses,, „Ligipääsetavuse näitaja“, “Soolise võrdõiguslikkuse indeks” ja „Ringleva materjali määr“.

# 3. Toetatavad tegevused ja näitajad

Sekkumise raames toetatakse järgmisi tegevusi:

3.1. Uuringu läbiviimine ja aruande koostamine, mis hõlmab endas vähemalt:

3.1.1. Ida-Viru maakonna jäätmekäitlusalase võimekuse, puudujääkide ja potentsiaali analüüsi, mille käigus selgitatakse välja, milliste jäätmeliikide osas on maakonnas käitlusvõimekus puudulik;

3.1.2. analüüsi jäätmeliikide kohta, mille käitlemine oleks majanduslikult jätkusuutlik;

3.1.3. analüüsi, milline jäätmekäitlus- või ringmajanduskeskus (edaspidi ka *keskus*) või asutus looks Ida-Virumaal enim uusi töökohti, oleks kohalikele ligipääsetav ning kooskõlas “ei kahjusta oluliselt” põhimõttega;

3.1.4. analüüsi, milline keskus panustaks riikliku ringmajanduse edendamisse ja kliimaneutraalsuse ning jäätmekäitlusele seatud sihtarvude saavutamisse luues ühtlasi sünergiat erinevate jäätmeliikide ja -voogude ning piirkonnas tekkivate kõrvalsaaduste jms vaatest;

3.1.5. analüüsi käesoleva käskkirja eesmärkidesse panustava ja maakonna jäätmekäitlusalaste vajaduste ja võimekuse toetamiseks vajaliku keskuse rajamiseks sobiva asukoha valimiseks, võttes arvesse ligipääsetavust, tööjõu kättesaadavust, kehtivaid üld- ja detailplaneeringuid ja maakondlikke strateegiadokumente;

3.1.6. vähemalt kahe punktis 3.1.5. kirjeldatud erineva asukohavaliku analüüs, sealhulgas nende asukohtade sobivus sotsiaalmajanduslikust ning keskkonna vaatest (koostatakse keskkonnamõjude eelhinnang);

3.1.7. maakonnas tegutsevate ettevõtete valmisoleku analüüs punktis 3.1.6 nimetatud asukohtades keskuse käitamiseks;

3.1.8. loodava keskuse käitamise võimaluste analüüs riigiabi aspektist;

3.1.9. keskuses uut tüüpi tehnoloogiate kasutusvõimaluste ja tasuvuse analüüsi.

3.2. Toetatakse tegevusi, mis ei tekita Euroopa Parlamendi ja nõukogu määruse (EL) 2020/852, millega kehtestatakse kestlike investeeringute hõlbustamise raamistik ja muudetakse määrust (EL) 2019/2088 (ELT L 198, 22.06.2020, lk 13–43), artiklis 17 nimetatud olulist kahju.

1. 3.3. Käesoleva käskkirja alusel ei toetata Euroopa Parlamendi ja nõukogu määruse (EL) 2021/1058 artiklis 7 nimetatud tegevusi.

3.4. Punktis 3 nimetatud tegevuste seireks ja hindamiseks kasutatavad näitajad:

Tabel 1. Punktis 3 nimetatud tegevuste seireks ja hindamiseks kasutatav spetsiifiline näitaja

|  |  |  |
| --- | --- | --- |
| Tegevuse nimetus | Väljundnäitaja | Selgitus |
| Ida-Virumaa piirkondliku jäätmekäitlusalase vajaduse ja potentsiaali uuring | läbiviidud uuringute arv: 1 | Tegevuse tulemusel valmib uuringu aruanne, mille tulemused aitavad kaasa ringmajanduse korraldamiseks vajalike investeeringute planeerimisele nii avalikus sektoris kui ka erasektoris. |

Tabel 2. Punktis 3 nimetatud tegevuste seireks ja hindamiseks meetme nimekirja väljundnäitaja

|  |  |  |  |  |  |
| --- | --- | --- | --- | --- | --- |
| **Näitaja nimetus ja mõõtühik** | **Algta se** | **Aasta** | **2024 vahe sihttase** | **2029 sihttase** | **Selgitav teave** |
| Investeeringud ringmajanduse arendamisse (eurodes) | 0 | Ei kohaldu | 0 | 69 127,46 | Näitajasse arvestatakse investeeringud ringmajanduse arengu toetamiseks (nii EL toetus kui riiklik kaasfinantseering).  Ringmajanduse jaoks on vajalik arendada riigi tasandil ühtset lähenemist nii teavituse, koolituse kui ka reaalsete lahenduste osas.  Saavutustaset  raporteeritakse  Jooksvalt vastavalt kulude tegemisele SFOS maksete info alusel. |

# 4. Tulemused

4.1. Punktis 3.1 nimetatud tegevuse tulemusel valmib uuringu aruanne, mis sisaldab endas vähemalt järgmisi andmeid:

4.1.1. Ida-Virumaal tekkivate jäätmevoogude kogused jäätmeliikide kaupa;

4.1.2. Ida-Virumaal tegutsevate jäätmekäitlusettevõtete käitlusvõimekused ja senised praktikad jäätmete käitlemisel;

4.1.3. võimalused Ida-Virumaal tekkivate jäätmete ringlussevõtuks, taaskasutamiseks ja korduskasutuseks ettevalmistamiseks tekkekoha läheduses;

4.1.4. Eestis mittekäideldavate jäätmeliikide käitlusvõimekused võttes arvesse teiste Euroopa Liidu liikmesriikide praktikaid ja Ida-Virumaa potentsiaali nende praktikate ülevõtmiseks;

4.1.5. jäätmekäitlusvõimekuse laiendamisega potentsiaalselt loodavate töökohtade arv ja profiil;

4.1.6. võrdlevad kirjeldused jäätmekäitlus- või ringmajanduskeskuse majanduslikuks käitamiseks, analüüsides vähemalt järgmisi võimalusi:

4.1.6.1. keskuse rajab riik ja keskust käitab riigi äriühing ministri korralduse alusel

4.1.6.2. keskuse rajab riik ja keskust käitab riigihanke võitnud eraettevõte lepingu alusel

4.1.6.3. keskus rajatakse avaliku ja erasektori partnerlusprojektina.

4.1.7. Ida-Virumaal tegutsevate või alustavate ettevõtete valmisolek uue ringmajanduskeskuse rajamiseks või olemasoleva jäätmekäitlusettevõtte laiendamiseks.

# 5. Rakendusasutus, rakendusüksus ja elluviija

5.1. Rakendusasutus on Kliimaministeerium (edaspidi ka rakendusasutus).

5.2. Rakendusüksus on sihtasutus Keskkonnainvesteeringute Keskuse toetuste ja teenuste osakond(edaspidi rakendusüksus).

5.3. Tegevuste elluviija on sihtasutuse Keskkonnainvesteeringute Keskus arengu- ja koostöökoda(edaspidi elluviija).

# 6. Elluviija kohustused

6.1. Elluviija vastutab, et meetme tegevused aitavad lahendada „Eesti 2035“ arenguvajadusi ning vastavad toetuse andmise tingimustele.

6.2. Elluviija vastutab punktis 3.1. kirjeldatud uuringu lähteülesande koostamise eest.

6.3. Elluviija vastutab punktis 3.1. kirjeldatud uuringu teostaja leidmiseks riigihanke korraldamise eest.

6.4. Elluviija järgib riigihanke korraldamisel riigihangete seaduses sätestatut.

6.5. Elluviija täidab teavituskohustust vastavalt Vabariigi Valitsuse 12. mai 2022. a. määrusele nr 54 „Perioodi 2021-2027 ühtekuuluvus- ja siseturvalisuspoliitika fondide vahendite andmisest avalikkuse teavitamine.“

6.6. Elluviija tagab kõigis projektiga seonduvates avalikkusele suunatud tegevustes ligipääsetavuse.

6.7. Elluviija säilitab tegevuste elluviimisega seotud dokumente, sealhulgas abikõlblikkust tõendavaid dokumente ja muid tõendeid vastavalt Euroopa Parlamendi ja nõukogu määruse (EL) 2021/1060 artikli 82 lõikele 1 viis aastat elluviijale tehtud lõppmakse tegemise aasta 31. detsembrist arvates.

6.8. Elluviija esitab rakendusüksusele maksete prognoosi ja info projekti kavandatavate, elluviidavate või lõpetatud riigihangete kohta igal aastal 1. juuliks ja 1. detsembriks.

6.9. Elluviija esitab rakendusüksusele viie tööpäeva jooksul juhtrühmas kokku lepitud aastase tegevuskava ja eelarve.

6.10. Elluviijale kohaldatakse toetuse saaja kohta ühendmääruses sätestatut.

# 7. Projekti juhtrühm

7.1. Elluviija moodustab projekti juhtrühma ja korraldab selle tööd.

7.2. Projekti juhtrühm koosneb Kliimaministeeriumi, elluviija, Keskkonnaameti, Keskkonnaagentuuri ja Ida-Virumaa Omavalitsuste Liidu esindajatest.

7.3. Projekti juhtrühma kaasatakse vaatlejana rakendusüksuse esindaja.

7.4. Projekti juhtrühm koordineerib projekti rakendamist, hindab projekti rakendamise edukust ning kinnitab projekti detailse tegevuskava, hankeplaani, aastaeelarve, projekti vahearuanded ja projekti lõpparuande.

7.5. Projekti juhtrühm kinnitab punktis 4.1. kirjeldatud uuringu aruande.

7.6. Projekti juhtrühm arvestab otsuste tegemisel kuluefektiivsust, abikõlblike kulude võimalikkust, projekti eesmärke, tulemusi ja näitajaid.

7.7. Projekti juhtrühm lähtub tegevuste valikul ühendmääruse §7 lõikes 1 nimetatud valikukriteeriumitest ja metoodikast.

7.8. Projekti elluviija ei osale projekti rakendamise edukuse hindamisel.

7.9. Projekti juhtrühmal on õigus eelarve piires eelarveridasid muuta.

7.10. Projekti juhtrühm kinnitab toetatavate tegevuste raames iga-aastase tegevuskava eelneva aasta 15. detsembriks. 2024. aasta eelarve kinnitab juhtrühm 30 päeva jooksul käesoleva käskkirja jõustumisest.

7.11. Projekti juhtrühm võib langetada valiku punktis 3.1.6. kirjeldatud võimalike jäätmekäitlus- või ringmajanduskeskuse asukohtade vahel.

7.12. Projekti juhtrühm koostab punktis 3.1 kirjeldatud uuringu tulemustele tuginedes tegevuskava sekkumise järgmiseks etapiks.

7.13. Juhul kui juhtrühm ei jõua konsensusele, langetab otsuse Kliimaministeeriumi juhtkond.

**8. Tegevuste abikõlblikkuse periood**

Tegevuste abikõlblikkuse periood algab 1. jaanuaril 2024. a ja lõppeb 30. juunil 2025. .a.

# 9. Tegevuste eelarve

9.1. Toetust makstakse Ühtekuuluvusfondist.

9.2. Toetuse maksimaalne osakaal on 85% abikõlblikest kuludest ning projekti riikliku kaasfinantseerimise minimaalne osakaal on 15% abikõlblikest kuludest.

9.3. Projekti kogueelarve on 69 127,46 eurot, millest EL toetus on 58 758,34eurot ning riiklik kaasfinantseering on 10 369,12 eurot. Projekti tegevuste eelarve ja ajakava on lisas 2.

# 10. Kulude abikõlblikkus

10.1. Kulu on abikõlblik, kui see vastab ühendmääruse §-dele 15 ja 21 ning käesolevas käskkirjas sätestatud tingimustele.

10.2. Abikõlblikud on kulud, mis on vajalikud punktis 4 nimetatud tulemuste saavutamiseks, sealhulgas:

10.2.1. teavitamise, kaasamisürituste korraldamise ja avalikustamise kulud;

10.2.2. ühtse määra alusel projekti kaudsed kulud, mis on nimetatud ühendmääruse §21 lõikes 4, seitsme protsendi ulatuses arvutades projekti otsesest abikõlblikust summast.

10.3. Abikõlblikud ei ole ühendmääruse §-s 17 nimetatud kulud.

# 11. Toetuse maksmise tingimused ja kord

11.1. Toetust makstakse abikõlbliku kulu hüvitamiseks ühendmääruse 6. peatükis sätestatud tingimusel ja korras.

11.2. Toetust makstakse tegelike kulude alusel ühendmääruse § 27 lõikes 1 punktis 1 nimetatud tingimustel.

11.3. Kaudseid kulusid makstakse ühtse määra alusel ühendmääruse §28 lõikes 3 nimetatud tingimustel seitsme protsendi ulatuses otsesest abikõlblikust summast.

11.4. Elluviija esitab maksetaotluse e-toetuste keskkonnas ja lisab maksetaotlusele rakendusüksuse nõudmisel kuludokumentide ja nende tasumist tõendavate ja muude asjakohaste dokumentide koopiad.

11.5. Elluviija esitab riigihanke korraldamist tõendavad dokumendid, kui riigihange ei ole läbi viidud riigihangete registris ja hankelepingus abikõlblike kulude summa ilma käibemaksuta on võrde 20 000 euroga või sellest suurem.

11.6. Maksetaotlus esitatakse kord kuus kulude kohta, mille maksumus ületab 60 000 eurot ja muudel juhtudel vähemalt kord kvartalis.

11.7. Rakendusüksus kontrollib 30 päeva jooksul maksetaotluse ja sellele lisatud dokumentide nõuetele vastavust, kulude abikõlblikkust ning vastavust käesolevas käskkirjas toodud tingimustele. Puuduste korral määrab rakendusüksus elluviijale 15-päevase tähtaja nende kõrvaldamiseks. Menetlusaeg pikeneb aja võrra, mis kulub elluviijal puuduste kõrvaldamiseks.

11.8. Viimane maksetaotlus esitatakse pärast toetuse saamise tingimustega seotud ja kohustuste täitmist koos projekti lõpparuandega või päras projekti lõpparuande esitamist.

11.9. Lõppmakse tehakse ühe kalendrikuu jooksul pärast seda kui rakendusüksus on lõpparuande kinnitanud.

11.10. Projekti kaudsete kuludega, mis on arvestatud ühtse määra alusel, seotud dokumente ei esitata.

11.11. Toetuse ettemakse võib elluviija taotlusel teha vastavalt ühendmääruse §-le 30:

11.11.1. põhjendatud vajaduse korral kuni 40 protsendi ulatuses määratud maksmata toetuse summast;

11.11.2. ettemakse kasutamise periood on üks aasta.

# 12. Riigihangete läbiviimise nõustamine ja kontrollimine

12.1. Elluviijal on õigus saada rakendusüksuselt riigihangete läbiviimiseks nõustamist.

12.2. Elluviija korraldab rakendusüksuse töötaja lisamise riigihangete registrisse hanke juurde vaatlejaks.

12.3. Elluviija teavitab rakendusüksust viivitamata hankelepingu sõlmimisest ja teeb rakendusüksusele sõlmitud hankelepingu kättesaadavaks.

12.4. Elluviija esitab rakendusüksusele teabe hankelepingu muudatuste ja selle põhjenduste kohta.

# 13. Aruandlus ja seire

13.1. Projekti elluviija esitab kuue kuu möödudes käskkirja kehtestamisest e-toetuste keskkonnas rakendusüksusele projekti vahearuande tööde edenemise kohta.

13.2. Projekti elluviija esitab e-toetuste keskkonnas rakendusüksusele projekti lõpparuande ühe kuu jooksul projekti abikõlblikkuse perioodi lõppemisest.

13.3. Projekti lõpparuanne sisaldab projekti kõigi tegevuste ülevaadet.

13.4. Projekti elluviija kirjeldab Eesti 2035 aluspõhimõtete ja sihtidega seotud horisontaalsete põhimõtete edendamiseks ellu viidud tegevusi ja tegevuste tulemusi.

**14. Finantskorrektsiooni tegemise alused ja kord**

Finantskorrektsiooni tehakse ühendmääruse 7. peatüki kohaselt.

# 15. Vaide esitamine

Rakendusüksuse toimingu või otsuse peale esitatakse enne halduskohtusse kaebuse esitamist vaie rakendusüksusele vastavalt perioodi 2021-2027 Euroopa Liidu ühtekuuluvus- ja siseturvalisuspoliitika fondide rakendamise seaduse §-le 31. Vaie vaadatakse läbi haldusmenetluse seaduses sätestatud korras.

KINNITATUD

25.06.2024 käskkirjaga nr 1-2/24/264

Lisa 2: 2024-2025 tervikeelarve Ida-Virumaa jäätmekäitluse piirkondlikuks arendamiseks

|  |  |  |  |  |  |  |
| --- | --- | --- | --- | --- | --- | --- |
| Kogumaksumus (EUR) | Abikõlblik summa (EUR) | Toetuse summa (EUR) | Ühtekuuluvusfondi toetus (EUR) | Ühtekuuluvusfondi toetustoetuse määr  (%) | Riiklik  kaasfinantseering (EUR) | Riikliku kaasfinantseeringu määr (%) |
| 69127,46 | 69 127,46 | 69 127,46 | 58 758,34 | 85 | 10 369,12 | 15 |

|  |  |  |  |  |
| --- | --- | --- | --- | --- |
| Tegevuse nimetus | Statistiline näitaja koos sihttasemega ning meetme nimekirja väljundnäitaja | Abikõlblik kogusumma (EUR) | Ühtekuuluvusfondi toetus (EUR) | Riiklik kaasfinantseering (EUR) |
| Ida-Virumaa piirkondlik jäätmekäitluse uuring | Läbiviidud uuringute arv (1);  Investeeringud ringmajanduse arendamisse (eurodes) | 64 605,10 | 54 914,33 | 9 690,77 |
| Kaudsed kulud ühtse määra alusel (7%) | 4 522,36 | 3 844,01 | 678,35 |
| Projekti eelarve kokku: |  | 69 127,46 | 58 758,34 | 10 369,12 |